**Vyhodnotenie dotazníkovej akcie**

Prezident Europa Uomo A.Deschamps vystúpil 19.januára 2020 na konferencii Európskej asociácie urologickej onkológie v Dubline s prvým príspevkom, ktorý predbežne vyhodnocuje výsledky dotazníkovej akcie: Kvalita života (QoL) pacientov s rakovinou prostaty, o ktorej sme informovali. Do akcie sa zapojilo 2943 respondentov (zúčastnilo i niekoľko respondentov zo Slovenska) z 24 krajín Európy. Predbežné výsledky akcie poukazujú na skutočnosť, že podstatná časť liečených pacientov uvádza ako následok liečby problémy s duševným stavom (depresie), sexualitou a únavou.

A.Deschamps vo svojom vystúpení uviedol: „Náš dotazník mal pôsobivý počet respondentov, reprezentujúcich dostatočný záber pacientov rôzneho veku s rôznym priebehom liečby. Získali sme presvedčivý obraz o kvalite života pacientov s rakovinou prostaty v Európe. Zmyslom vyhodnotenia akcie je možnosť odovzdať pacientom poznatky o tom, čo ich očakáva po liečbe. Chceli sme tiež vyhodnotiť dopad diagnózy na kvalitu života a uvedomenie si kvality života (nielen dožívania) ako významného činiteľa pri rakovine prostaty.“

Záverečné vyhodnotenie dotazníkovej akcie sa očakáva v marci r.2020, o výsledkoch budeme informovať na tomto mieste po ich zverejnení.